钦定古今图书集成/明伦汇编/家范典/第106卷 > 春秋四传 > 又 前人
## 钦定古今图书集成/明伦汇编/家范典/第106卷 > 春秋四传 > 又 前人

所寄《释权》一篇，词笔纵横，极见日新之效，更须治经，
深其渊源，乃可到古人耳。《青琐祭文》语意甚工，但用
字时有未安处，自作语最难。老杜作诗，退之作文，无
一字无来处，盖后人读书少，故谓韩杜自作此语耳。
古之能为文章者，真能陶冶万物，虽取古人之陈言
入于翰墨，如灵丹一粒，点铁成金也。文章最为儒者
末事，然既学之，又不可不知其曲折。幸熟思之。至于
“推之使高，如泰山之崇崛，如垂天之云；作之雄壮，如
沧江八月之涛，海运吞舟之鱼。”又不可守绳墨，令俭
陋也。